Hei, denne artikkelen er over ett år gammel og kan inneholde utdatert informasjon

(Dagbladet): Ifølge NTB fikk Norges Fotballforbund denne beskjeden for noen dager siden. Hegerberg (22) bekrefter det selv i en pressemelding tirsdag:

– Beslutningen om å ta en pause fra landslaget har vært vanskelig, men den er veloverveid. Beslutningen er ikke bare en konsekvens av årets EM, men er basert på mine erfaringer med landslagene over lang tid. Jeg vil framover bruke all energi i Lyon. Det er der jeg nå kan videreutvikle meg som spiller, sier Ada Hegerberg.

Det kom overraskende på landslagssjef Martin Sjögren og NFF.

– Det kom som lyn fra klar himmel, sier Sjögren da han møtte pressen tirsdag ettermiddag. Vi er de første til å innrømme at vi hadde et tøft EM. Det viser ting som har vært bra og ting som må bli bedre. Det finnes sikkert deler av det Ada tenker og mener som hun har poeng i.

Han sier at han har hatt en god dialog med landslagets største stjerne siden han ble landslagssjef.

- Jeg har hatt en god relasjon med Ada gjennom denne perioden. Hun oppfatter ting på en måte, som alle andre, og det er ikke sikkert vi er enig i alt. Likevel har vi alltid hørt på hverandre, og min dør er alltid åpen for at hun skal kunne stille spørsmål eller komme med kritikk. Det tror jeg og håper at de øvrige spillerne også kjenner.

Forbedring

Hegerberg sier i pressemeldingen at landslagssjef Martin Sjögren i stor grad ikke rammes av kritikken hennes.

– Jeg har orientert min nærmeste leder Martin Sjögren og ledelsen i NFF om beslutningen og begrunnelsen for denne. Det er samtidig viktig å understreke at begrunnelsen i stor grad ligger utenfor Sjögrens treneransvar. Skal landslaget oppnå de målsettinger og resultater landslagsledelsen har satt seg, kreves det etter min oppfatning forbedringer på flere områder, både i planleggingsarbeidet, i gjennomføringsfasen og i oppfølgingen. I tillegg er det mye å gå på når det gjelder kommunikasjon og dialog, fortsetter hun.

– Jeg mener jeg på en konstruktiv måte har forsøkt å påvirke på de områdene der jeg kan ha en stemme. Landslagsledelsen kjenner mine synspunkter, og jeg kommer ikke til å utdype dette nærmere i mediene. Jeg har følt stolthet ved å spille på landslaget, men slik situasjonen er har jeg ikke motivasjon til å fortsette nå. Jeg ønsker mine landslagskollegaer alt godt og gode resultater i kvalifiseringskampene framover.

Kvalifiseringen som er rett rundt hjørnet handler om deltakelse i VM i Frankrike i 2019, der åpningskampen og finalen skal spilles i Lyon. Europamester Nederland er ett av landene som står i veien.

Hegerberg ble for øvrig kåret til Europas beste kvinnelige fotballspiller av UEFA i våres.

Rett ut

Hegerberg var med i sommerens EM der Norge tapte alle sine tre kamper og ikke scoret et eneste mål. Ifølge NFF har oppsummeringen av mesterskapet fra spillerne likevel stort sett vært «meget positiv».

Rett etter EM-forliset ville Hegerberg i et TV 2-intervju ikke svare på om hun hadde tillit til Sjögrens prosjekt.

– I det legger jeg at vi står i det her sammen. Det handler både om spillerne på banen og de utenfor. Vi er nødt til å se oss selv i speilet og tenke "hva skal til nå for at vi skal løfte oss", utdypet hun senere.

Hegerberg ble for vel et år siden kåret til årets spiller i Europa. Hun er under kontrakt med franske Lyon, som i hver av de to siste sesongene har vunnet både serie, cup og mesterliga.

(Dagbladet/NTB)

Pressemeldingen fra NFF: Ada Hegerberg ønsker å ta en pause fra landslaget. – Det kom som lyn fra klar himmel, sier landslagssjefen.

Ada Hegerberg har gitt landslagssjef Martin Sjögren beskjed om at hun ønsker en pause fra landslaget på ubestemt tid. Hun begrunner det blant annet slik i sin pressemelding:

«Skal landslaget oppnå de målsettinger og resultater landslagsledelsen har satt seg kreves det etter min oppfatning forbedringer på flere områder, både i planleggingsarbeidet, i gjennomføringsfasen og i oppfølgingen.»

- Dette kom som lyn fra klar himmel, og jeg beklager at hun ønsker en pause fra landslaget. Ada er en viktig spiller for oss, og vi hadde naturligvis forventet at en spiller av hennes kaliber hadde gått foran og vist vei for å revansjere den svake EM-innsatsen.

Begrunnelsen hun bruker for å gi seg kom overraskende på meg, siden nettopp planlegging og gjennomføring er et punkt spillerne har gitt meg gode tilbakemeldinger på. Når det er sagt, så er det viktig for meg som landslagssjef å være ydmyk og i konstant jakt på forbedringspunkter, sier landslagssjef Martin Sjögren.

Foruten landslagssjef Martin Sjögren, deltok toppfotballsjef Nils Johan Semb og NFFs generalsekretær Pål Bjerketvedt på et møte med Ada i Frankrike for få dager siden.

- Det er beklagelig at vi mister en stor profil og god spiller. Vi hadde trodd og forventet at Ada ville bidra til å slå tilbake mot kritikken mot landslaget, og gått i bresjen for å snu motgang til medgang sammen med lagvenninnene sine i VM-kvaliken. Vi er skuffet over at hun ikke lenger er motivert for å spille for Norge, sier toppfotballsjef Nils Johan Semb.

Martin Sjögren er den første til å innrømme at dette er en nyhet han skulle vært foruten foran en ny VM-kvalifisering der bare det beste laget kvalifiserer seg til VM-sluttspillet.

- Enhver landslagssjef ønsker å ha med de beste spillerne. Nå starter vi VM-kvaliken hjemme mot Nord-Irland og Slovakia uten at Ada er med i planene. Men jeg har en revansjesugen og motivert gjeng etter EM-sluttspillet i sommer, og vi skal bite godt fra oss også uten Ada. Er du ikke motivert for å spille for landslaget, så skal du heller ikke spille for landslaget, sier Martin Sjögren.

Pressemeldingen fra Hegerberg: Ada Stolsmo Hegerberg tar pause fra landslagsspill. Beslutningen om å ta en pause fra landslaget har vært vanskelig, men den er veloverveid. Beslutningen er ikke bare en konsekvens av årets EM, men er basert på mine erfaringer med landslagene over lang tid. Jeg vil framover bruke all energi i Lyon, - det er der jeg nå kan videreutvikle meg som spiller. Jeg har orientert min nærmeste leder Martin Sjøgren og ledelsen i NFF om beslutningen og begrunnelsen for denne. Det er samtidig viktig å understreke at begrunnelsen for min beslutning i stor grad ligger utenfor Sjøgrens treneransvar. Skal landslaget oppnå de målsettinger og resultater landslagsledelsen har satt seg kreves det etter min oppfatning forbedringer på flere områder, både i planleggingsarbeidet, i gjennomføringsfasen og i oppfølgingen. I tillegg er det mye å gå på i forhold til kommunikasjon og dialog. Jeg mener jeg på en konstruktiv måte har forsøkt å påvirke på de områdene der jeg kan ha en stemme. Landslagsledelsen kjenner mine synspunkter og jeg kommer ikke til å utdype dette nærmere i mediene. Jeg har følt stolthet ved å spille på landslaget, men slik situasjonen er har jeg ikke motivasjon til å fortsette nå. Jeg ønsker mine landslagskollegaer alt godt og gode resultater i kvalifiseringskampene framover. Ada Stolsmo Hegerberg